b'\n_START_ARTICLE_\nDiketeeni\n_START_SECTION_\nOminaisuudet\n_START_PARAGRAPH_\nDiketeeni on huoneenl\xc3\xa4mp\xc3\xb6tilassa pist\xc3\xa4v\xc3\xa4nhajuinen v\xc3\xa4rit\xc3\xb6n neste. Yhdiste sis\xc3\xa4lt\xc3\xa4\xc3\xa4 sek\xc3\xa4 elektrofiilisen ett\xc3\xa4 nukleofiilisen ryhm\xc3\xa4n, joten se on hyvin reaktiivinen. Yhdiste polymerisoituu varastoitaessa pitki\xc3\xa4 aikoja kiteiseksi 3-asetyyli-6-metyyli-2,4-pyraanidioniksi. Yhdiste polymeroituu helposti my\xc3\xb6s muiden kaksoissidoksia sis\xc3\xa4lt\xc3\xa4vien yhdisteiden kanssa. Diketeeniss\xc3\xa4 olevan nelj\xc3\xa4atomisen renkaan rengasj\xc3\xa4nnitys on hyvin suuri, mink\xc3\xa4 vuoksi monissa sen reaktioissa rengasrakenne avautuu ja t\xc3\xa4m\xc3\xa4 toimii reaktioiden ajavana voimana. T\xc3\xa4llaisia ovat er\xc3\xa4\xc3\xa4t reaktiot muun muassa nukleofiilien kanssa, esimerkiksi vesi muodostaa tuotteena asetoetikkahappoa. Er\xc3\xa4iss\xc3\xa4 sykloadditioissa neliatominen rengasrakenne kuitenkin s\xc3\xa4ilyy. Kuumennettaessa alennetussa paineessa diketeeni\xc3\xa4 350\xe2\x80\x93600 \xc2\xb0C:n l\xc3\xa4mp\xc3\xb6tilaan siit\xc3\xa4 muodostuu keteeni\xc3\xa4.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nDiketeeni\xc3\xa4 valmistetaan tyypillisimmin keteenin tavoin poistamalla vett\xc3\xa4 etikkahaposta, etikkahappoanhydridist\xc3\xa4 tai asetonista pyrolyysill\xc3\xa4 eli kuumentamalla korkeaan l\xc3\xa4mp\xc3\xb6tilaan. Reaktiossa muodostuva keteeni dimerisoituu eritt\xc3\xa4in helposti diketeeniksi. Katalyyttin\xc3\xa4 prosessissa k\xc3\xa4ytet\xc3\xa4\xc3\xa4n trietyylifosfaattia. Diketeenin ja keteenin hyvin suuren reaktiivisuuden vuoksi tuote k\xc3\xa4ytet\xc3\xa4\xc3\xa4n usein nopeasti l\xc3\xa4hell\xc3\xa4 valmistuspaikkaansa. Vuonna 2006 diketeeni\xc3\xa4 tuotettiin noin 80\xc2\xa0000 tonnia._NEWLINE_Diketeenill\xc3\xa4 on useita k\xc3\xa4ytt\xc3\xb6kohteita orgaanisessa synteesiss\xc3\xa4. T\xc3\xa4rkein yhdisteen k\xc3\xa4ytt\xc3\xb6kohde on asetoetikkahapon esterien eli asetoasetaattien ja asetoetikkahapon amidien valmistus. Lis\xc3\xa4ksi yhdisteest\xc3\xa4 voidaan valmistaa polymeerej\xc3\xa4, karbonyyliyhdisteit\xc3\xa4 ja useita heterosyklisi\xc3\xa4 yhdisteit\xc3\xa4, joita k\xc3\xa4ytet\xc3\xa4\xc3\xa4n niin l\xc3\xa4\xc3\xa4kkein\xc3\xa4, v\xc3\xa4rein\xc3\xa4, s\xc3\xa4il\xc3\xb6nt\xc3\xa4aineina kuin tuholaismyrkkyin\xc3\xa4kin.'